**Jaroslav Rolinec, Horné Otrokovce**

**Skok**

„Dnes bude bombový deň,“ napadlo mi, len čo som s radosťou otvoril oči.

Už dlho som sa tak kvalitne nevyspal. Vlastne, celé mesiace som sa každé ráno budil s depresiou. Pevne ma zovierala vo svojich pazúroch, odmietala ma pustiť či vôbec tešiť sa zo života.

Dnes to však nebudem riešiť. Dnešok totižto bude...

... bombový,“ dopovedal som nahlas a šiel som do kúpeľne.

Z rozbitého zrkadla sa na mňa usmievali desiatky mojich odrazov, takmer akoby na mňa žmurkali.

*„Vitaj,“* zašepkali hlasy. *„No čo, nerozmyslel si si to?“*

*„Snáď nie.“*

*„Po toľkých hodinách, čo sme to preberali, by to bola škoda.“*

*„Veru tak.“*

„Nemusíte sa báť, ideme podľa plánu, ako sme si to vysvetlili včera večer. Ale všetko poporiadku, jasné?“ Priam som cítil radosť a nadšenie hlasov.. Nečudoval som sa im, samého ma to tešilo. No dovtedy ostáva veľa času a mnoho práce.

Ešte raz som si prezrel môj odraz v zrkadle rozmýšľajúc, či sa mám oholiť.

„O to sa postarajú potom, na čo im brať robotu?“ zhodnotil som a vybral sa do kuchyne.

Tam ma ako tradične privítal obrovský neporiadok. Krabice od pizze. Plastové obaly z predpripravených jedál. Zodraté a špinavé hubky. A kdesi v tom zmätku sa určite nachádzali aj črepiny z rozbitých tanierov. Občas som ich hádzal o steny, keď som nedokázal skrotiť nervy.

Teraz nič takého nehrozilo. Dnes...

... je predsa bombový deň!“ Kuchyňou sa niesol môj smiech, v hlave mi zneli ozveny. Po dúšku vody som sa pustil do upratovania.

„Ako Herakles v Augiášovom chlieve!“ uniklo mi z úst, keď som vyniesol asi stú krabicu od pizze.

*„Bolo načase.“*

*„Veru, veď sa tu už nedalo ani pohnúť poriadne.“*

„Dobre viete, aké máme plány. Pekne, krok po kroku ideme, nepredbiehame nič.“

Neodpovedali, no cítil som ich súhlas a to mi dodalo energiu pokračovať. Zároveň mi potvrdili, že to čo robím je správne.

Aj to, čo sa chystám vykonať.

\*\*\*

„No, čo vy na to?“

O niekoľko hodín neskôr som stál uprostred kuchyne, ktorá sa na starú takmer ani nepodobala. Všetko vyčistené, vyleštené, akoby ma mal navštíviť anglický kráľ.

*„Pochlapil si sa.“*

*„Konečne to tu vyzerá, že sa tu dá aj bývať, nie len prežívať.“*

*„Už ideme na to?“*

Len som sa potichu zasmial a pokrútil s hlavou.

„Ešte nie. Nebuďte netrpezliví, lebo to preložím!“

Hlasy sa okamžite odmlčali, no ich pozitívna energia zostávala, cítil som ako sa šíri do každého kúska tela. Ako panák dobrej whisky či úprimný kompliment. Chvíľu som sa z toho tešil, ale nie dlho. Práca sa ešte neskončila, prešiel som do obývačky.

Tá nevyzerala o nič lepšie ako kuchyňa. Krabíc od pizze tu síce bolo pomenej, prázdne plechovky od piva to však vynahradzovali. Ruka automaticky zodvihla prvú z nich a pokrčila ju.

*„Zbláznil si sa? Veď sú v zálohe!*

*„Nehádž peniaze do koša, ako nejaký hlupák.“*

*„Daj ich radšej do vreca, pred dvere. Nech má niekto druhý z nich úžitok.“*

„Ešteže ste mi to pripomenuli, inak by som na to zabudol.“

Vrátil som sa do kuchyne, zobrať vrecia na odpad. Nakoniec stačili tri, naplnené boli na prasknutie. Nech si ich berie kto chce, snáď niekomu poslúžia dobre.

Ako som stál vonku, zbadala ma suseda. Vyzerala byť prekvapená, už dlho ma nevidela usmievať sa.

„Zdravíčko, suseda.“

„Zdravím,“ odvetila, položila tašku s nákupom a na tvári mala prekvapený výraz. „Nejaký ste dnes veselý, stalo sa niečo?“ spýtala sa.

„Dnes je bombový deň!“ odpovedal som, na perách mi hral široký úsmev.

„No... Ako poviete. Hlavne že ste šťastný. Mladý človek ako vy by sa mal častejšie usmievať, nie len sa mračiť a mať mrzutú náladu. Dúfam, že vám táto vydrží čo najdlhšie,“ odvetila. Bolo na nej vidieť, že nad niečím premýšľa.

„Nebojte sa, ten úsmev mi zostane až do smrti! Tak teda zbohom, suseda,“ zvolal som a zatvoril dvere, pokračujúc v upratovaní. Hlasy ma chválili za dobrú konverzáciu. Mali pravdu, dnes všetko vychádzalo.

Bodaj by nie, keď je bombový deň.

\*\*\*

*„Už ideme na to?“*

Hlasy boli čoraz viac a viac netrpezlivejšie, dokonca prišli o veselý tón. Miesto toho zneli čoraz viac a viac panovačnejšie.

Do koša putovala posledná fľaša. Konečne som stál v čistej obývačke.

*„Prosím, už sa toho nevieme dočkať.“*

*„Aj ty sa na to tešíš, nehovor že nie. Veď si len spomeň, aký si bol šťastný, keď sme sa na tom zhodli všetci. Rozpamätaj sa na ten príval šťastia. Bolo to super, však?“*

Mali pravdu. Ten pocit bol ešte stále vo mne, hrial ma a dodával mi silu. Aj keď...

Je to naozaj tá správna voľba? Nemal by som tomu dať ešte jednu šancu, s touto novou energiou? Alebo sa o tom aspoň porozprávať s niekým? Suseda vyzerala, že vie na čo sa chystám. Čo ak to nakoniec oľutujem, tak ako každý, o kom som čítal?

*„HEJ! Dohodli sme sa, my aj ty, že to chceme, tak sa z toho nesnaž vycúvať a okamžite sem dones tú stoličku!“*

Hlasy ma už náhle nepovzbudzovali. Miesto toho som cítil ako mi priam režú mozog, len aby ma donútili k tomu, čo chcú. Nasilu som obrátil zrak ku stoličke. Aj ku tomu, čo na nej ležalo.

Silné, no zároveň tenké silonové lanko. Pripravené splniť úlohu.

Ukončiť moje trápenie.

Po lícach mi tiekli slzy, no na tvári bol stále usadený ten istý úsmev. Ibaže tentoraz bol príšerne rozšírený, priam som cítil krv v kútikoch úst.

Hlasy medzitým prevzali kontrolu nad mojím telom, bol som degradovaný na pozorovateľa, ktorému bola odobraná kontrola.

*„Áno, presne sem ju daj, pod luster. Včera si ho vyskúšal, vieš že ťa udrží,“* hlasy dirigovali telo, ktoré ich bez problémov poslúchlo.

„Ale... ja nechcem...“ precedil som cez zuby.

Hlasy sa nedali odradiť.

*„OKAMŽITE VYSKOČ NA TÚ STOLIČKU!“* Strachom zmeravené telo poslúchlo, ruky upevňovali šnúrku o luster. *„A teraz do neho vopchaj hlavu!“*

*„HLAVU DNU! HLAVU DNU! HLAVU DNU!“* šialene kričali hlasy, ich skandovanie stúpalo do šialeného crescenda.

„P... pomoc...“ dostal som zo seba, no to sa moja hlava už nachádzala v slučke. Cítil som jej chlad na brade.

O chvíľu príde koniec. Už večný. Nemal som sa im podvoliť, dovoliť im toto všetko.

Náhle sa mi zazdalo, že počujem búchanie na dvere. Hlasy však teraz kričali, možno sa mi to len zdalo.

„Pomoc,“ plačlivým hlasom som povedal najhlasnejšie ako bolo možné.

*„Nepreťahuj to a SKOČ!“* zrevali všetky hlasy naraz.

Moje telo ich poslúchlo. Stolička pod mojimi nohami zmizla.

V tom momente som počul lámanie vchodových dverí. To sa mi však už lanko zarezávalo do krku, cítil som jeho tlak.

Sekundu pred tým, než vedomie opustilo moje telo som cítil, ako ma niekto nadvihuje.

„No tak sused, dýchajte!“ počul som akýsi vzdialený hlas, ako na mňa prehovára.

Hlasy sa však nechceli len tak ľahko vzdať. Pokúšali sa brániť, rukami i nohami odstrkovali mojich záchrancov.

*„Už to skoro bolo!“* vrieskali ako šialenci, no ich vláda nad mojím telom slabla. Keď mi ktosi vyvliekol hlavu zo slučky, už ich takmer ani nebolo počuť.

„Poďte sused, vonku už čaká záchranka,“ počul som hovoriť susedu, po lícach jej tiekli slzy. Vedľa nej stál jej manžel, postarší chlap s ktorým som nikdy nevychádzal. Práve si šúchal rameno a potichu klial.

„Ešteže ste nezamkli, susedko, inak by sme to ani nestihli.“

„Ja... neviem ako sa vám mám odvďačiť,“ rozcítene som povedal.

„To nič nie je, treba si pomáhať. Už ale radšej choďte za tými zdravotníkmi, vonku na vás čakajú,“ odvetila suseda a pohladila ma po líci.

Postavil som sa a vykročil ku dverám, za ktorými sa nachádzalo jagavé biele svetlo.

\*\*\*

„Čo si myslíš, koľko nám chýbalo?“

„Tipujem také dve, možno tri minúty.“

„Kurva,“ odvetil záchranár a otočil sa tvárou preč od kolegyne, aby zakryl slzy.

Vedel, že musí byť v službe pripravený na všetko. Banálne nehody, katastrofické havárie, všetko zvládal. No samovraždy...

„Tu už nič nenarobíme,“ povedala záchranárka a zdvihla zo zeme svoj batoh. „Rozhodol sa tak sám.“

„Prečo sa tak niekto rozhodne? Veď mohol zavolať rodine, kamarátom, tej susede, čo nás sem poslala. Hoci aj na linku dôvery sa mohol obrátiť.“

„To sa už bohužiaľ nedozvieme.“

„Keby aspoň nemal na tvári ten úškľabok! Hovorím ti, všeličo som videl a zažil, no ak budem mať niekedy nočné mory, bude to určite z neho.“

„V tom prípade navštív psychológa. To isté by som poradila aj tomuto,“ povedala záchranárka a ľútostivo sa naposledy pozrela na mŕtvolu, „no na to už je bohužiaľ neskoro.“